Mai 2010

**Mai [[2010]]**, kroonika

2010. aasta mai algas laupäeval ja lõppes 31 ööpäeva pärast esmaspäeval.

## [[1. mai]]

* Albaaniast sai Euroopa Patendiorganisatsiooni 37. liige.
* Ameerika Ühendriikides New Yorgis evakueeriti inimesed Times Square'ilt pärast seda, kui selle lähedusest avastati auto lõhke- ja süüteainetega.
* Boliivias riigistati neli elektrienergiaettevõtet.
* Euroopa Liidus hakkas ka juriidilistele isikutele kehtima kohustus deklareerida üle 10 000 euro väärtuses sularaha, mis toimetatakse Euroopa Liitu või liidust välja. 
* Hiinas Shanghais avati 2010. aasta maailmanäitus, mis kestab oktoobri lõpuni.
* Somaalia pealinnas Muqdishos hukkus mošees toimunud pommiplahvatuste tagajärjel vähemalt 30 inimest.
* Eestis peeti üleriigilisi koristustalguid "Teeme ära!". Osalejaid oli üle 28 000.

## [[2. mai]]

* Kreeka peaminister Geórgios Papandréou teatas, et Rahvusvahelise Valuutafondi ja Euroopa Komisjoniga jõuti kokkuleppele Kreeka kärbetes ja laenupaketis. 
* Somaalias võttis islami võitlejate organisatsioon Hizbul Islaami oma kontrolli alla piraatide peamise keskuse Xarardheere sadamalinna.
* Tšiili keskosa tabas 5,8-magnituudine maavärin, mille epitsenter oli Santiagost umbes 135 km edela pool. 
* Sotšis Punase Lageda alevis avati memoriaalkompleks Tallinna pronkssõduri koopiaga.

## [[3. mai]]

* Ameerika Ühendriikides teatasid oma ühinemisest lennufirmad United Airlines ja Continental Airlines. Moodustub maailma suurim lennufirma, mis hakkab kasutama Unitedi nime ja Continentali logot.
* Põhja-Korea liider Kim Chŏng-il alustas visiiti Hiinas, et paluda Hiina presidendilt Hu Jintaolt majandusabi ja diplomaatilist toetust.
* Tai peaminister Abhisit Vejjajiva tegi mitu nädalat kestnud rahutuste lõpetamiseks ettepaneku korraldada parlamendivalimised 14. novembril 2010. 
* Togo president Faure Gnassingbé alustas oma teist viieaastast ametiaega.
* Uganda ametiisikud teatasid, et riigi kõrgeim liustik Margherita mäetipul UNESCO maailmapärandi nimistusse kuuluvas Rwenzori rahvuspargis on lõhenenud.
* Eestisse saabus visiidile Läti uus välisminister Aivis Ronis.
* Eestis algas 23. maini kestev kaitseväe suurõppus Kevadtorm, milles osaleb ligi 3500 kaitseväelast, kaitseliitlast ja reservväelast.
* Läänemaa ajalehe Lääne Elu peatoimetajaks sai Ivar Soopan.

## [[4. mai]]

* Argentinas Campanas toimunud Lõuna-Ameerika riigipeade kohtumisel valiti Lõuna-Ameerika Riikide Liidu esimeseks peasekretäriks endine Argentina president Néstor Kirchner.
* Pablo Picasso maal "Nu au Plateau de Sculpteur" müüdi Christie'si oksjonil rekordilise hinnaga – 106 miljoni dollari eest.
* Prantsusmaa parlament otsustas tagastada Uus-Meremaale aegade jooksul prantsuse muuseumidesse toodud mumifitseeritud tätoveeritud maoorisõdurite pead.
* Prantsusmaa lõunaosas katkes rohke lumesaju tõttu kohati elektrivarustus ning suleti lennujaamad.
* Valgevene president Alaksandr Łukašenka teatas, et Valgevene ei kavatse Kõrgõzstani tagandatud riigipead Kurmanbek Bakijevit Kõrgõzstanile välja anda. 
* Eestisse saabus kahepäevasele riigivisiidile Soome president Tarja Halonen koos abikaasa Pentti Arajärviga.
* Eestis viibis visiidil Horvaatia pealäbirääkija Euroopa Liiduga liitumisel Vladimir Drobnjak. 
* Eesti kultuuriminister Laine Jänes ja Heimtali Muuseumi asutaja Anu Raud sõlmisid lepingu, millega Anu Raud kingib Heimtali muuseumi Viljandimaal Eesti Rahva Muuseumile.
* Eestis sõlmiti leping, millega Norra kontsern Orkla ostab Kalev Chocolate Factory ning selle küpsiste ja jahusegude ärisegmendid. 
* Ajalehe Oma Saar uueks nimeks sai Saarte Hääl.
* Eesti abituriendid tegid matemaatika riigieksamit.

## [[5. mai]]

* Indoneesias Sumatra saare rannikul toimus 6,3-magnituudine maavärin, mille epitsenter oli 137 kilomeetri kaugusel Bengkulu linnast.
* Kongo Demokraatlikus Vabariigis Maniema provintsis Kindu linna lähedal Kongo jõel uppus laev, mille pardal olnud vähemalt 125 inimesest hukkus arvatavalt umbes 80.
* Kreeka pealinnas Ateenas kogunesid parlamendihoone juurde kümned tuhanded meeleavaldajad, kes protesteerisid maksutõusu ja eelarvekärbete vastu. Meeleavaldajate süüdatud pangahoone põlengus hukkus vähemalt kolm inimest. Rahutused olid ka Thessaloníkis. Eelmisel päeval alanud avaliku sektori töötajate streik laienes üldstreigiks.
* Mauritiusel toimusid parlamendivalimised. Valimised võitis peaminister Navin Ramgoolami juhitav koalitsioon, mis sai parlamendi 69 kohast 45.
* Togos astus põhiseaduse kohaselt tagasi peaminister Gilbert Houngbo valitsus, et ametisse tagasi valitud president Faure Gnassingbé saaks uue valitsuse nimetada.
* Uganda pealinnas Kampalas avati riigi esimene kullatöötlustehas, mida opereerib Venemaa firma Victoria Gold Star.
* Ukraina kommunistlik partei avas Zaporižžjas Jossif Stalini monumendi.
* Eesti välisminister Urmas Paet esines New Yorgis tuumarelva leviku tõkestamise ülevaatekonverentsil Eesti seisukohti tutvustava sõnavõtuga. 
* Eesti keskkonnaminister Jaanus Tamkivi avas Valgamaal Tõlliste vallas Kaara talus Tõnis Paberiti valmistatud mälestuskivi eesti metsandus- ja looduskaitsetegelasele Heino Tederile. 
* Tallinnas alustati Eesti Kunstiakadeemia endise peahoone lammutamist.

## [[6. mai]]

* Birmas lõpetati Aung San Suu Kyi juhitava opositsioonipartei Rahvuslik Liit Demokraatia Eest tegevus, sest erakond keeldus uue valimisseaduse kohaselt ümber registreeruma.
* Egiptus, Saudi Araabia ja Araabia Ühendemiraadid võtsid kasutusele araabiakeelsed domeeninimed.
* Hiinas Chongqing Shis põhjustas tornaado vähemalt 25 inimese surma.
* Iraan alustas Pärsia lahel kaheksapäevaseid mereväeõppusi.
* Nigeerias vannutati presidendiks senine asepresident Goodluck Jonathan.
* Suurbritannias toimusid parlamendivalimised. Osalus oli 65,1 protsenti. Briti alamkoja 650 kohast võitis Konservatiivne Partei 306 (36,1 protsenti häältest), Leiboristlik Partei 258 (29%), Liberaaldemokraadid 57 (23%), Demokraatlik Unionistlik Partei 8 (0,6%), Šoti Rahvuspartei 6 (1,7%), Sinn Féin 5 (0,6%), Plaid Cymru 3 (0,6%), Sotsiaaldemokraatlik ja Tööpartei 3 (0,4%), Inglismaa ja Walesi Roheline Partei 1 (1%).
* Eesti justiitsminister Rein Lang kohtus Ameerika Ühendriikide pealinnas Washingtonis Ameerika Ühendriikide justiitsministri Eric Holderi ja FBI asedirektori Louis Greveriga.
* Tallinnas algas kahepäevane rahvusvaheline kosmoserakenduste konverents "Space Downstream Services 2010".
* Tallinnas algas neljapäevane kirjandusfestival HeadRead.
* Tallinna Tehnikaülikooli raamatukogus avati endise rektori Paul Kogermani perekonna annetatud teavikutest Paul Kogermani kogu.

## [[7. mai]]

* Eesti peaminister Andrus Ansip alustas visiiti Afganistanis.
* Tallinnas Saku Suurhallis toimus teatri NO99 lavastatud erakonna Ühtne Eesti suurkogu.

## [[8. mai]]

* Costa Ricas astus ametisse president Laura Chinchilla.
* Suurbritannias müüs Egiptuse ärimees Muḩammad al-Fāyad Londoni Harrodsi kaubamaja Katari valitseva perekonnaga seotud firmale Qatar Holding.
* Venemaal Kemerovo oblastis Raspadskaja kivisöekaevanduses toimunud gaasiplahvatuse tagajärjel hukkus vähemalt 60 inimest.
* Venezuelas mõisteti riigi endisele kaitseministrile Raúl Baduelile korruptsiooni eest ligi kaheksa-aastane vanglakaristus.
* Eesti Euroopa Liikumine kuulutas aasta eurooplaseks Avatud Eesti Fondi juhi Mall Hellami.

## [[9. mai]]

* Euroopa Liidu liikmesriikide rahandusministrid jõudsid kokkuleppele Kreeka rahanduskriisi levimist ennetava 500 miljardi euro suuruse stabilisatsioonifondi asutamises.
* Indoneesia Sumatra saart tabas 7,4-magnituudiline maavärin, mille epitsenter oli umbes 215 km Banda Acehist lõuna pool.
* Saksamaa valitsev Kristlik-Demokraatliku Liidu ja Vabade Demokraatide koalitsioon kaotas Nordrhein-Westfaleni liidumaa valimistel oma enamuse parlamendis. 
* Venemaa pealinnas Moskvas tähistati paraadiga Punasel väljakul 65 aasta möödumist Teise maailmasõja lõpust. Paraadil osalesid ka Suurbritannia, Prantsusmaa ja Ameerika Ühendriikide sõdurid. Külaliste seas olid teiste hulgas Hiina president Hu Jintao, Saksamaa liidukantsler Angela Merkel ja Eesti president Toomas Hendrik Ilves.
* Afganistanis visiidil viibiv Eesti peaminister Andrus Ansip kohtus Kabulis Afganistani presidendi Ḩāmid Karzayga.
* Tallinnas Estonia kontserdisaalis kuulutati aasta emaks Rutt Šmigun.

## [[10. mai]]

* Afganistani president Ḩāmid Karzay alustas neljapäevast ametlikku visiiti Ameerika Ühendriikides.
* Filipiinidel toimusid presidendi- ja parlamendivalimised.
* Iraagis Bagdadis ja mitmel pool mujal toimunud tulistamiste ja pommiplahvatuste tagajärjel hukkus üle saja inimese ning üle 350 sai vigastada. 
* Majanduskoostöö ja Arengu Organisatsiooni peasekretär José Ángel Gurría teatas, et Eestile edastatakse kutse liituda organisatsiooniga 27. mail Pariisis. 
* Põhja-Küprose president Derviş Eroğlu nimetas peaministriks İrsen Küçüki.
* Serbia ametiisikud teatasid, et Serbia lõunaosast Raska linna lähedalt avastati massihaud umbes 250 Kosovo sõja ajal tapetud albaanlase säilmetega. 
* Suurbritannia peaminister Gordon Brown teatas, et loobub sügisel leiboristide esimehe kohast.
* Tai valitsusvastased meeleavaldajad teatasid, et nõustuvad peaminister Abhisit Vejjajiva ettepanekuga parlament laiali saata ja korraldada valimised 14. novembril, kuid jätkavad meeleavaldusi kuni asepeaminister Suthep Thaungsubani vahistamiseni.
* Eesti peaminister Andrus Ansip alustas kolmepäevast töövisiiti Jordaanias.
* Tallinna Botaanikaaias anti Eerik Kumari looduskaitsepreemia üle geoloogiaprofessor Rein Einastole.
* Tallinnas algas kahepäevane rahvusvaheline küberkaitseõppus "Balti küberkilp".

## [[11. mai]]

* Suurbritannia peaminister Gordon Brown astus tagasi peaministri ja Leiboristliku Partei esimehe kohalt. Uueks peaministriks sai valimised võitnud Konservatiivse Partei esimees David Cameron. Leiboristliku Partei esimehe kohusetäitjaks sai Harriet Harman.
* Riigikogu Rahvaliidu fraktsiooni liikmed avaldasid umbusaldust parteijuhist fraktsiooni esimehele Karel Rüütlile ning valisid uueks fraktsiooni esimeheks Mai Treiali. 
* Eesti Meremuuseum alustas Tallinna Lennusadamas vesilennukiangaaride restaureerimist ja muuseumi rajamist.
* Eesti Energia sõlmis Jordaanias kontsessioonilepingu ‘Aţţārat Umm Ghudrāni põlevkivimaardla varude kasutamiseks.

## [[12. mai]]

* Egiptuse parlament otsustas pikendada riigis alates 1981. aastast valitseva eriolukorra kehtivust kahe aasta võrra.
* Euroopa Komisjon tegi Euroopa Liidu liikmesmaade rahandusministritele ettepaneku kutsuda Eesti juulis toimuval nõupidamisel alates 2011. aasta algusest euroala liikmeks.
* Liibüas Tripoli lennuväljal kukkus vahetult enne maandumist alla Liibüa lennufirmale Afriqiyah Airways kuuluv Lõuna-Aafrika Vabariigist lendu alustanud reisilennuk. Hukkus 103 inimest; pardal olnud inimestest jäi ellu vaid üks kaheksa-aastane poiss.
* Tai peaminister Abhisit Vejjajiva tühistas meeleavaldajatele varem esitatud pakkumise korraldada sügisel erakorralised valimised.
* Türgis visiidil viibiv Venemaa president Dmitri Medvedev ja Türgi president Abdullah Gül sõlmisid Ankaras leppe, millega Venemaa ehitab Türgi rannikule riigi esimese tuumaelektrijaama.
* Eesti jäätisetootja Premia Foods ostis jäätisetehase Peterburis.

## [[13. mai]]

* Kasahstani parlamendi ülemkoda kiitis heaks põhiseaduse parandused, mis tagavad president Nursultan Nazarbajevile puutumatuse ning annavad talle tiitli "rahvajuht".
* Kõrgõzstanis vallutasid võimult kõrvaldatud presidendi Kurmanbek Bakijevi toetajad muu hulgas lennujaama Ošis ning kohalikke valitsushooneid Džalal-Abadis ja Batkenis. 
* Nigeeria president Goodluck Jonathan esitas asepresidendi kandidaadiks Kaduna osariigi kuberneri Namadi Sambo.
* Saksamaal Aachenis anti Poola peaministrile Donald Tuskile üle Karl Suure auhind.
* Suurbritannia eelmine välisminister David Miliband teatas, et kavatseb kandideerida Leiboristliku Partei esimehe kohale.
* Venemaal võeti kasutusele tippdomeen .рф.
* ÜRO Inimõiguste Nõukogu liikmeteks valiti järgmiseks kolmeks aastaks Angola, Ecuador, Guatemala, Hispaania, Katar, Liibüa, Malaisia, Maldiivid, Mauritaania, Moldova, Poola, Šveits, Tai ja Uganda.
* Eesti valitsus otsustas vabastada altkäemaksu võtmise eest süüdi mõistetud Valga maavanema Georg Trašanovi teenistusest 18. mail 2010 teenistustähtaja möödumise tõttu.

## [[14. mai]]

* Ameerika Ühendriikides saadeti Floridast Canaverali neemelt oma viimasele reisile kosmosesüstik Atlantis, mis viib Rahvusvahelisse kosmosejaama kuus astronauti ning seadmeid ja varustust.
* Brasiilia president Luiz Inácio Lula da Silva pidas Moskvas kõnelusi Venemaa presidendi Dmitri Medvedeviga.
* Hiina riiklik ehitusfirma CSCEC ja Nigeeria riiklik naftafirma NNPC sõlmisid 23 miljardi dollari suuruse lepingu, millega hiinlased ehitavad Nigeeriasse muu hulgas kolm naftatöötlemistehast.
* Kreeka ja Türgi valitsus pidasid Ateenas ühise istungi, millel keskenduti kahe riigi vaheliste suhete parandamisele ja majanduslikule koostööle.
* Kõrgõzstani valitsusväed võtsid oma kontrolli alla endise presidendi Kurmanbek Bakijevi toetajate eelmisel päeval vallutatud valitsusasutused.
* Sudaani ametiisikud teatasid, et riigi armee vallutas mässuliste peamise tugipunkti Dārfūris ning tappis üle 150 võitleja.
* Tansaania, Uganda, Rwanda ja Etioopia sõlmisid Niiluse vee kasutamist reguleeriva leppe. Leppega plaanivad liituda ka Keenia, Burundi ja Kongo DV. Leppega ei soostunud ühinema Sudaan ega seni kõige suuremat otsustusõigust omanud Egiptus.
* Ungari president László Sólyom nimetas peaministri kandidaadiks valimised võitnud erakonna Fidesz juhi Viktor Orbáni.

## [[15. mai]]

* Nigeri sõjaväeline hunta teatas, et rohkem kui miljonile inimesele antakse tasuta toiduabi.
* Norra põhjaosas Nordlandis Narviki vallas põhjustas kiire õhutemperatuuri tõusu tõttu mägedes sulama hakanud lumi maalihke, mille tõttu evakueeriti kümneid inimesi.
* Saksamaal Rostockis toimunud vasakerakonna Die Linke kongressil valiti erakonna uueks esimeheks Gesine Lötzsch.
* Suurbritannia peaminister David Cameron kohtus Buckinghamshire'is Afganistani presidendi Ḩāmid Karzayga.
* Tšiili president Sebastián Piñera nõustus opositsiooni survel müüma oma televisioonijaama. 
* Tallinna päeva puhul avati Kalasadama kai ääres kalaturg ning Karjavärava platsile püstitati Tauno Kangro skulptuur "Õnnelik korstnapühkija".
* Tallinnas anti üle linna vapi- ja teenetemärgid. Vapimärgi said Ellen Niit ja Eino Baskin.
* Saaremaal Sõrve sääre tipus vanas piirivalvekordonis avati Sõrve militaarmuuseum.

## [[16. mai]]

* Brasiilia president Luiz Inácio Lula da Silva alustas visiiti Iraanis, et veenda Iraani presidenti Maḩmūd Aḩmadīnezhādi sõlmima lääneriikidega kokkulepet Iraani tuumaprogrammi kohta.
* Dominikaani Vabariigis toimusid parlamendivalimised. Valimised võitis president Leonel Fernández Reyna juhitav Dominikaani Vabastuspartei, mis sai 54,62 protsendiga häältest senati 32 kohast 31 ja alamkoja 183 kohast 105.
* Puerto Ricos toimus 5,7-magnituudine maavärin.
* Pärnus koos olnud Sotsiaaldemokraatliku Erakonna volikogu toetas ühinemist Rahvaliiduga.

## [[17. mai]]

* Afganistani põhjaosas kukkus alla Kondūzi linnast Kabuli teel olnud kohalikule lennufirmale Pamir Airways kuuluv reisilennuk An-24, milles hukkus 43 inimest. 
* India keskosas Chhattīsgaṛhi osariigis Dantewaras hukkus mässuliste õhitud bussis vähemalt 20 inimest.
* Iraani pealinnas Teheranis kohtunud Türgi peaminister Recep Tayyip Erdoğan, Brasiilia president Luiz Inácio Lula da Silva ja Iraani president Maḩmūd Aḩmadīnezhād allkirjastasid leppe, mille järgi saadab Iraan Türki 1200 kg madalrikastatud uraani ning saab vastu kõrgeltrikastatud kütuse oma uurimisreaktori jaoks. 
* Kanada metsatööstusettevõtted ja looduskaitseorganisatsioonid sõlmisid maailma ulatuslikema looduskaitseleppe, mis hõlmab umbes 720 000 km² metsa säästlikku majandamist.
* Portugali president Aníbal Cavaco Silva kuulutas välja samasooliste abielu lubava seaduse.
* Venemaa president Dmitri Medvedev alustas visiiti Ukraina pealinnas Kiievis, et kõnelda Ukraina presidendi Viktor Janukovõtšiga muu hulgas kahe riigi vahelisest piirist ning majanduskoostööst.
* Eesti majandus- ja kommunikatsiooniminister Juhan Parts ning Eesti suursaadik Rootsis Alar Streimann avasid Eesti aukonsulaadi Karlstadis. Eesti aukonsul Karlstadis on Lars-Åke Johan Brännström. 
* Eesti Infotehnoloogia Kolledž tähistas oma kümnendat aastapäeva.
* Jalaväekompanii Estcoy-9 ja logistiline toetusrühm saabusid tagasi Afganistanist. Helmandi provintsis asus teenistusse uus Eesti kontingent. 
* Eesti Kunstnike Liidu suurkogu valis liidu presidendiks tagasi senise juhi Jaan Elkeni.

## [[18. mai]]

* Afganistanis Kabulis hukkus enesetaputerroristi lõhatud autopommi plahvatuse tagajärjel vähemalt 40 inimest, sealhulgas viis USA sõdurit. 
* Ukrainas visiidil viibiv Venemaa president Dmitri Medvedev asetas pärja holodomori ohvritele.
* Venemaal alustas näljastreiki vanglakaristust kandev naftafirma Jukos endine juht Mihhail Hodorkovski, kes nõuab, et täidetaks tema ülemkohtule esitatud nõudmised.
* Eestis heitis erakonna Eestimaa Rohelised juhatus erakonnast välja 20 liiget, süüdistades neid "erakonna olulisel määral kahjustamises".
* Tartu Ülikooli biotehnoloogia professor Andres Metspalu sai esimese eestlasena Vilniuse Ülikooli audoktoriks.
* Eesti Ajakirjanike Liidu ja Eesti Kultuurkapitali 100 000 krooni suuruse Juhan Peegli nimelise ajakirjandusstipendiumi sai ajakirjanik Tarmo Vahter dokumentaaljutustuse kirjutamiseks Eesti taasiseseisvumisest. Stipendium antakse üle 19. mail.
* Eesti režissööri Tanel Toomi lühifilm "Pihtimus" võitis välismaise filmi kategoorias tudengifilmide Oscari, mis antakse üle 12. juunil.

## [[19. mai]]

* Kõrgõzstani ajutine valitsus nimetas presidendiks Roza Otunbajeva, kelle ametiaeg kestab kuni 31. detsembrini 2011.
* Rumeenia pealinnas Bukarestis avaldas umbes 40 000 inimest meelt valitsuse kärpekavade vastu.
* Tais jätkuvate vägivaldsete meeleavalduste ohjeldamiseks kehtestas Tai peaminister Abhisit Vejjajiva Bangkokis liikumiskeelu.
* Eesti president Toomas Hendrik Ilves alustas kahepäevast töövisiiti Poolas. Ta osales Lublinis tseremoonial, kus ta nimetati Johannes Paulus II nimelise Lublini Katoliikliku Ülikooli audoktoriks.
* Eesti Uisuliidu presidendiks sai Edgar Savisaar.

## [[20. mai]]

* Rahvusvaheline uurimiskomisjon avaldas aruande, mille järgi 26. märtsil 46 inimelu nõudnud Lõuna-Korea sõjalaeva uppumise põhjustas Põhja-Korea allveelaeva tulistatud torpeedo.
* Ameerika Ühendriikide geneetik Craig Venter teatas, et tema uurimisrühmal õnnestus esmakordselt maailmas luua tehislik eluvorm.
* Ameerika Ühendriikides teatas riigi luurejuht Dennis Blair, et lahkub ametist.
* Prantsusmaal varastati Pariisi moodsa kunsti muuseumist Pablo Picasso, Henri Matisse'i, Fernand Légeri, Georges Braque'i ja Amedeo Modigliani maalid, mille väärtus on kokku umbes 500 miljonit eurot.
* Ukrainas visiidil viibiv Venemaa president Dmitri Medvedev ja Ukraina president Viktor Janukovõtš ei jõudnud kokkuleppele riigipiiri suhtes Aasovi merel.
* Eesti suursaadik Monacos Margus Rava andis Monaco vürstile Albert II-le üle oma volikirja.

## [[21. mai]]

* Ameerika Ühendriikide atmosfääri- ja mereuurimisorganisatsioon NOAA ja NASA avalikustasid aruande, mille kohaselt oli 2010. aastal keskmise maa- ja ookeanipinna temperatuuri järgi kõige soojem aprill alates 1880. aastast.
* Brasiilia politsei vahistas 70 inimest, keda kahtlustatakse Amazonase piirkonna kaitsealuste metsade hävitamises.
* Iraagi põhjaosas asuvas Diyālá provintsis Al-Khālişi linnas hukkus autopommi plahvatuse tagajärjel vähemalt 22 ja sai vigastada vähemalt 53 inimest.
* Jaapani lõunaosast Tanegashima kosmosekeskusest saadeti Veenuse poole teele kosmosesond Ikaros, mis kasutab päikeseenergia vastuvõtmiseks uudset "päikesepurje".
* Lõuna-Sudaanis vannutati esimese valitud presidendina ametisse piirkonna senine liider Salva Kiir Mayardit.
* Venemaa Riigiduuma võttis vastu Strasbourgi Euroopa inimõiguste kohut kritiseeriva avalduse seoses kohtu otsusega, mis andis Läti riigile õiguse endise Nõukogude partisani Vassili Kononovi vastu, kes mõisteti Lätis süüdi väidetavate "fašistide käsilaste" tapmise eest.
* Eestis loodi Teenusmajanduse Koda.
* Eesti jalgpallikoondis alistas sõprusmängus tulemusega 2:0 Soome jalgpallikoondise.
* Eestis lõpetas tegevuse reisifirma Top Tours, kes ei suutnud enam oma lepingulisi kohustusi täita.
* Tallinnas avati Admiraliteedi basseini rajatud jahisadam.

## [[22. mai]]

* Ameerika Ühendriikide 13-aastasest mägironijast Jordan Romerost sai noorim inimene, kes on alistanud Džomolungma tipu.
* India lõunaosas Karnataka osariigis Mangalore'i rahvusvahelise lennujaama lähedal kukkus alla Air India Expressi Dubaist lennuga 812 saabunud reisilennuk Boeing 737-800. Lennukis viibinud 166 inimesest pääses eluga kaheksa.
* Poolas maeti Fromborki kiriku altari alla ümber samast leitud ja 2005. aastal tuvastatud Mikołaj Koperniku säilmed.
* Venemaa peaminister Vladimir Putin teatas, et esialgu juulisse planeeritud Venemaa, Valgevene ja Kasahstani tolliliidu kehtimahakkamine lükkub edasi muu hulgas seoses Venemaa ja Valgevene vaheliste nafta- ja maagaasitarneid puudutavate erimeelsustega.

## [[23. mai]]

* Etioopias toimusid parlamendivalimised.
* Hiinas Jiangxi maakonnas Fuzhou lähedal sõitis maalihke tõttu rööbastelt välja Shanghaist Guilini teel olnud reisirong. Hukkus vähemalt 19 inimest ja üle 70 sai vigastada.
* Jaapani peaminister Yukio Hatoyama palus vabandust, et on taganenud oma valimislubadusest viia Ameerika Ühendriikide merejalaväebaas ära tihedalt asustatud Okinawa saarelt. 
* Mägi-Karabahhis toimusid parlamendivalimised.
* Prantsusmaa noorfarmerite liit korraldas Pariisis põllumeeste meeleavalduse, mille käigus kaeti Champs-Élysées mulla ja taimedega, et juhtida tähelepanu põllumajandustoodangu madalatele hindadele. 
* Šveitsis peetud oksjonil müüdi maailma kalleim postmark, Rootsis 1857. aastal trükitud kollane kolmešillingiline mark. Hinda ei avalikustatud.
* Saksamaal lõppenud jäähoki maailmameistrivõistlustel võitis Tšehhi jäähokikoondis finaalis Venemaa koondise tulemusega 2:1 ja tuli maailmameistriks.
* Somaalia pealinnas Muqdishos ründasid islami mässulised presidendipaleed. Vähemalt 14 tsiviilisikut hukkus; president Shariif Shiikh Axmed ise viibis välismaal.
* Mitmel pool Euroopas peeti Ukraina põhiseadust ja demokraatiat toetavaid meeleavaldusi.
* Jõhvis peetud Rahvaliidu erakorraline kongress ei toetanud erakonna ühinemist Sotsiaaldemokraatliku Erakonnaga.

## [[24. mai]]

*Cannes'i filmifestivali peaauhinna Kuldse Palmioksa pälvis Tai režissööri Apichatpong Weerasethakuli film "Onu Boonmee, kes suudab oma eelmisi elusid meenutada" ("Loong Boonmee raleuk chat").
* Lõuna-Korea ametiisikud teatasid, et riik katkestab kaubavahetuse Põhja-Koreaga ning keelab Põhja-Korea laevadel edaspidi oma vetesse siseneda.
* Lätis kehtestati seoses Riias 28. maist 1. juunini toimuva NATO Parlamentaarse Assamblee istungiga 1. juunini kestev piirikontroll Schengeni viisaruumi sisepiiridel.
* Suurbritannia lennufirma British Airways töötajad alustasid viiepäevast streiki, sest ei jõudnud tööandjaga töötingimustes kokkuleppele.
* Trinidadis ja Tobagos toimusid parlamendivalimised. Valimised võitis Ühinenud Rahvuskongressi juhitav valimisliit Rahva Partnerlus, mis sai parlamendi 41-liikmelises alamkojas 29 kohta (59,81% antud häältest). Senine valitsev erakond Rahva Rahvusliikumine sai 12 kohta (39,50% antud häältest).

## [[25. mai]]

* Norras Oslo äärelinnas Bærumis algas 2010. aasta Eurovisiooni lauluvõistlus. Eesti laul finaali ei pääsenud.
* Surinames toimusid parlamendivalimised.
* Tai kohus andis välja endise peaministri Thaksin Shinawatra vahistamiskäsu, süüdistades teda kümneid ohvreid nõudnud rahutuste korraldamises. 
* Eestis astusid tagasi Rahvaliidu esimees Karel Rüütli ning aseesimehed Anto Liivat, Ene Tomberg ja Kajar Lember. Erakonna esimehe kohusetäitjaks nimetati riigikogu fraktsiooni esimees Mai Treial.
* Eesti president Toomas Hendrik Ilves määras sihtasutuse Eesti Koostöö Kogu nõukogu liikmeks Marika Valgu.

## [[26. mai]]

* Ameerika Ühendriikides Kennedy Kosmosekeskuses maandus oma viimaselt, 32. reisilt saabunud kosmosesüstik Atlantis. 
* BirdLife International teatas, et Madagaskaril elanud endeemne aloatra väikepütt loetakse väljasurnud liigiks.
* Küprosel kohtusid Küprose president Dimítris Christófias ja Põhja-Küprose Türgi Vabariigi president Derviş Eroğlu, et arutada saare põhja- ja lõunaosa suhete parandamist.
* Poola ja Ameerika Ühendriikide ametiisikud teatasid, et Poolasse jõudis esimene partii õhutõrjerakette Patriot, mis paigutati Moragi sõjaväebaasi 60 km kaugusel Kaliningradist.
* Soome peaminister Matti Vanhanen teatas, et kavatseb 18. juunil esitada president Tarja Halosele lahkumispalve.
* Trinidadil ja Tobagol astus ametisse peaminister Kamla Persad-Bissessar.
* Venemaal Stavropolis toimus pommiplahvatus, milles hukkus vähemalt kuus inimest ning kümned said vigastada. 
* Eesti Riigikogu esimees Ene Ergma alustas kahepäevast töövisiiti Ameerika Ühendriikides Washingtonis. 
* Riigikohus otsustas jätta muutmata Tallinna ringkonnakohtu otsuse, millega mõisteti riigikogu liige Villu Reiljan süüdi Tallinnas Rävala 8 kinnistu müügiprotsessis 1,5 miljoni krooni suuruse pistise küsimises. Seoses otsusega lõpeb Reiljani riigikogu liikmesus ning president Toomas Hendrik Ilves võtab tagasi kaks talle antud teenetemärki. Ta arvatakse välja ka Rahvaliidust. Tema asemel saab riigikogu liikmeks Jaan Õunapuu.
* Rahvaliitu kuulunud endine kultuuriminister Jaak Allik ja endine põllumajandusminister Tiit Tammsaar tegid avalduse liitumiseks Sotsiaaldemokraatliku Erakonnaga. 
* Krimmis Aleksandrovka keskkoolis alustas Haridus- ja Teadusministeeriumi ja Eesti Instituudi rahvuskaaslaste programmi raames seitsmenda õpetajana eesti keele ja kultuuriloo õpetamist Christi Sepp.

## [[27. mai]]

* 2010. aasta Mehhiko lahe naftareostus: BP-l ebaõnnestus järjekordne katse sulgeda Mehhiko lahte reostav puuraugu leke.
* Ecuadoris hakkas purskama Tungurahua vulkaan.
* Guatemalas hakkas purskama Pacaya vulkaan. Purske tagajärjel hukkus vähemalt kaks ja sai vigastada üle 60 inimese; mitu tuhat inimest evakueeriti.
* Sudaani president ‘Umar Ḩasan Aḩmad al-Bashīr vannutati ametisse uueks ametiajaks.
* Ukraina välisminister Konstantin Grištšenko teatas, et Ukraina loobus ametlikult NATO-sse pürgimisest.
* Valgevene president Alaksandr Łukašenka pakkus Venemaale enamusosalust energeetikaettevõttes Beltransgaz, kui Valgevene saab vastutasuks osta maagaasi Venemaa siseturu hinnaga. Venemaa energeetikaminister Sergei Šmatko teatas, et ei pea 51-protsendilist osalust piisavaks.
* Vanuatu lähedal toimus 7,2-magnituudine maavärin.
* Eesti peaminister Andrus Ansip osales Pariisis tseremoonial, kus anti Eestile üle kutse liituda Majanduskoostöö ja Arengu Organisatsiooniga. Lisaks Eestile said liitumiskutse Iisrael ja Sloveenia.
* Hispaanias Madridis Euroopa Liidu ja Kagu-Aasia Maade Assotsiatsiooni välisministrite kohtumisel viibiv välisminister Urmas Paet kohtus Singapuri, Kambodža ja Laose välisministriga. 
* Eesti president Toomas Hendrik Ilves võttis vastu Stockholmis resideeriva Tai suursaadiku Thanarat Thanaputti ja Helsingis resideeriva Iraani suursaadiku Seyyed Rasūl Mūsavī volikirjad.
* Rahvaliidu endised aseesimehed Ene Tomberg, Kajar Lember ja Anto Liivat astusid Rahvaliidust välja ning kirjutasid avalduse liitumiseks Sotsiaaldemokraatliku Erakonnaga. 
* Narvas paigaldati ajaloolises linnasüdames raekoja kõrval Tartu Ülikooli Narva Kolledži uue hoone nurgakivi.
* Tartus avati Tartu Kutsehariduskeskuse uus hoone, kus asub 386-kohaline õpilaskodu ning õppebaasid.
* Eestis ilmus venekeelne aabits.

## [[28. mai]]

* India idaosas Lääne-Bengali osariigis põrkas Mumbaist Kolkatasse teel olnud reisirong kokku kaubarongiga. Hukkus vähemalt 115 inimest ja üle 200 sai vigastada. Kokkupõrke põhjustas pommiplahvatus, mille eest võtsid vastutuse maoistlikud mässulised.
* Lõuna-Koreas Sŏulis visiidil viibiv Hiina peaminister Wen Jiabao teatas, et Hiina mõistab hukka Lõuna-Korea sõjalaeva uputajad.
* Maailmapank tühistas Haiti võlad.
* Pakistani kirdeosas Lahores ründasid terroristid kaht mošeed. Hukkus vähemalt 70 inimest. 
* Prantsusmaa sai õiguse korraldada 2016. aasta Euroopa meistrivõistlused jalgpallis.
* Tšehhis algasid kahepäevased parlamendivalimised.
* Venemaa peaminister Vladimir Putin teatas, et Venemaa ja Kasahstan leppisid kokku tolliliidu sõlmimises alates 1. juulist ning esialgu jääb Valgevene liidust kõrvale.
* Rahvaliidu endine Tallinna linnaühenduse esimees Lauri Läänemets ja 34 tema erakonnakaaslast astusid Rahvaliidust välja ning kirjutasid avalduse liitumiseks Sotsiaaldemokraatliku Erakonnaga.
* Tallinnas algas kahepäevane erakonna Eestimaa Rohelised üldkogu. Üldkogu ennistas 20 hiljuti erakonnast välja arvatud liikme kuuluvuse.
* Tallinnas avati Pirita turg.
* Eesti Rahvusringhäälingu Valdo Pandi nimeline ajakirjanduspreemia anti Neeme Rauale.
* Võrumaa omavalitsusjuhid lükkasid tagasi Isamaa ja Res Publica Liitu kuuluva maavanema kandidaadi Andres Kõivu.

## [[29. mai]]

* Kesk-Ameerikat tabas orkaan Agatha, mille tekitatud purustuste tagajärjel hukkus peamiselt Guatemalas, kuid ka Hondurases ja El Salvadoris kokku üle 170 inimese.
* Norras Oslo äärelinnas Bærumis lõppes 2010. aasta Eurovisiooni lauluvõistlus. Võistluse võitis Saksamaa laul.
* Tšehhi parlamendivalimistel said parem- ja keskparteid parlamendi 200 kohast 118.
* Ungaris astus ametisse peaminister Viktor Orbáni valitsus.
* Tallinnas toimunud Erakonna Eestimaa Rohelised üldkogul valiti erakonna juhatusse Aleksander Laane, Rasmus Lahtvee, Aleksei Lotman, Tanel Ots, Terje Põvvat, Andres Siplane, Toomas Trapido, Jaan Vaabel ja Triin Veber.

## [[30. mai]]

* Colombias toimusid presidendivalimised. Et ükski kandidaat ei saanud vajalikku häälteenamust, peetakse 20. juunil teine valimisvoor kahe enim hääli saanud kandidaadi Juan Manuel Santose ja Antanas Mockuse vahel. 
* Gruusias toimusid kohalikud valimised. Valimised võitis president Mihheil Saakašvili juhitav Ühinenud Rahvuslik Liikumine, mis sai kokku 65,6 protsenti häältest.
* Jaapani sotsiaaldemokraadid otsustasid lahkuda valitsuskoalitsioolist pärast seda, kui peaminister Yukio Hatoyama taandas ministri kohalt partei esimehe Mizuho Fukushima, kes ei nõustunud USA sõjaväebaasi jätmisega Okinawa saarele. 
* Brasiilias visiidil viibiv Eesti välisminister Urmas Paet kohtus UNESCO peadirektori Irina Bokovaga.
* Välisminister Urmas Paet kohtus Rio de Janeiros Brasiilia välisministri Celso Amorimiga. Kõneldi muu hulgas kahe riigi koostööst ning võimalikust viisavabadusest.

## [[31. mai]]

* Iisraeli merevägi pidas Vahemeres 130 km kaugusel Gaza rannikust kinni Küprosest Gaza tsooni teel olnud kuuest laevast koosneva humanitaarabisaadetise konvoi. Tulevahetuses hukkus vähemalt kümme inimest, neist enamik türklased. Türgi kutsus tagasi oma suursaadiku Iisraelis. Juhtunut asus arutama ÜRO Julgeolekunõukogu.
* Indias Andamani saartel 120 km kaugusel Port Blairist toimus 6,4-magnituudine maavärin.
* Põhja-Mariaanidel Sarigani lähedal hakkas purskama veealune vulkaan, millest paiskus tuhapilv rohkem kui 10 km kõrgusele.
* Saksamaa liidupresident Horst Köhler teatas tagasiastumisest. Tema otsus oli tingitud skandaali tekitanud avaldusest, milles ta seostas Saksamaa osalemist sõjalistes välismissioonides oma majandushuvide kaitsmisega. Presidendi kohusetäitjaks sai Jens Böhrnsen.
* Venemaal Doni-äärses Rostovis algas Euroopa Liidu ja Venemaa tippkohtumine, kus on kõne all muu hulgas majanduskoostöö, inimõigused ja viisavabadus.
* Venemaa president Dmitri Medvedev rahuldas Sahha presidendi Vjatšeslav Štõrovi lahkumispalve ning nimetas presidendi kohusetäitjaks peaministri Jegor Borissovi.
* Eesti valitsuskoalitsiooni kuuluvad Reformierakond ja Isamaa ja Res Publica Liit otsustasid kaotada alates 1. jaanuarist 2011 üleriigiliselt nii müügi- kui ka paadimaksu.